SKRIFTLIG FORESPØRGSEL E-1072/01

af Stavros Xarchakos (PPE-DE) til Kommissionen

(5. april 2001)

Om: Uregelmæssigheder i forbindelse med den græske folketælling i marts 2001

Søndag den 18.3.2001 blev der i Grækenland gennemført en almindelig folketælling. Hvert tiende år foretages der en sådan folketælling, og denne var af regeringen blevet opreklameret som den første folketælling i det nye årtusind.

Til trods for de tekniske muligheder, som det nye årtusind har bragt, havde Grækenlands nationale statistiske kontor givet de embedsmænd, der udførte folketællingen, instrukser om at bruge blyant til at udfylde de pågældende formularer, og desuden var oplysningerne vedrørende indvandrere med bopæl i Grækenland mangelfulde. Statsborgere fra tredjelande blev hverken spurgt om, hvorvidt de havde retmæssig opholdstilladelse i Grækenland, eller hvor mange år de havde opholdt sig i landet eller agtede at blive, hvilket forståeligt nok sætter spørgsmålstegn ved troværdigheden og nøjagtigheden af de indsamlede oplysninger. Det bør bemærkes, at klagerne fra oppositionspartiet (som repræsenterer 43 % af det græske folk) over ulovlige naturaliseringer, som klart har ført til en fordrejning af valgresultaterne i april 2000, endnu er helt friske.

Kan Kommissionen oplyse, om det ved folketællinger i de øvrige EU-lande er almindeligt at bruge blyant (hvilket selvfølgelig gør det lettere at ændre de indsamlede oplysninger)?

Bør de indsamlede oplysninger ikke indeholde informationer om statsborgere i tredjelande, der retmæssigt eller ulovligt opholder sig i et EU-land?

Videresendes oplysningerne om de legale eller illegale indbyggere i Grækenland til Eurostat?

Hvilke oplysninger støtter EU's statistiske tjeneste sig til ved offentliggørelsen af statistikkerne som led i Eurobarometret og de øvrige statistiske indikatorer, som den offentliggør?

Svar afgivet på Kommissionens vegne af Pedro Solbes Mira

(21. maj 2001)

Medlemsstaterne gennemfører folketællinger i overensstemmelse med anbefalingerne for bolig- og folketællinger i det 21. århundrede som fastsat af FN's Økonomiske Kommission for Europa/Eurostat (Recommandations UN-ECE/Eurostat pour les recensements de la population et des habitations des années 2000).

Det nævnes ikke i anbefalingerne, hvad oplysningsskemaet skal udfyldes med. Det er dog gængs praksis, at man ikke bruger blyant.

Med hensyn til den udenlandske befolkning bør det påpeges, at hovedformålet med en folketælling er at tælle personer med sædvanligt opholdssted i en medlemsstat.

Ved personer med sædvanligt opholdssted forstås:

- personer, der er bosat i medlemsstaten, når folketællingen gennemføres, og som har opholdt sig eller forventer at opholde sig i medlemsstaten i mindst tolv måneder

- personer, der er bosat i medlemsstaten, men som midlertidigt - i højst tolv måneder - opholder sig andetsteds.

- Dette gælder, uanset hvor vedkommende har sit lovlige opholdssted, og uanset om vedkommende har opholdstilladelse i medlemsstaten eller ej.

Alle personer med sædvanligt opholdssted i medlemsstaten bliver bedt om at oplyse statsborgerskab eller fødeland. Folketællingen giver således oplysning om den udenlandske befolkning.

De statistiske oplysninger fra folketællingerne bliver sendt til Eurostat som led i fællesskabsprogrammet for statistiske tabeller. Disse tabeller indeholder også oplysninger om den udenlandske befolkning. Der sendes et eksemplar af et dokument, der beskriver dette program, direkte til det ærede medlem og til Europa-Parlamentets Generalsekretariat.

Helt generelt bør det fastslås, at det ikke er Eurostat, som indsamler de statistiske oplysninger, der stilles direkte til rådighed af informationsleverandørerne (husstande, virksomheder mv.). Det er medlemsstaternes nationale statistiske instanser, navnlig de statistiske kontorer, der indsamler og sender oplysningerne til Eurostat i overensstemmelse med fælles definitioner og metoder, så det sikres, at oplysningerne er sammenlignelige.

Med hensyn til Eurobarometer, som det ærede medlem nævner i forespørgslen, skal Kommissionen påpege, at Eurobarometer ikke er noget statistisk redskab, men en opinionsundersøgelse. De undersøgelser, der tilsammen danner Eurobarometer, udføres på bestilling for Kommissionen af medlemsstaternes anerkendte analyseinstitutter.